CELEX: 62022TN0071
Language: mt
Date: 2022-01-27 00:00:00
Title: Kawża T-71/22: Rikors ippreżentat fis-27 ta’ Jannar 2022 – BNP Paribas vs SRB

19.4.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 165/34
            
         
      Rikors ippreżentat fis-27 ta’ Jannar 2022 – BNP Paribas vs SRB
      (Kawża T-71/22)
      (2022/C 165/44)
      Lingwa tal-kawża: l-Ingliż
      
         Partijiet
      
      
         Rikorrent: BNP Paribas (Pariġi, Franza) (rappreżentanti: A. Champsaur u A. Delors, avukati)
      
         Konvenut: Single Resolution Board (SRB)
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tordna lis-SRB jipproduċi l-pjan sħiħ ta’ riżoluzzjoni approvat taħt id-deċiżjoni ta’ riżoluzzjoni (1);
               
            
                  —
               
               
                  tiddikjara li d-dispożizzjonijiet ikkontestati tal-Politika MREL għandhom jitwarrbu;
               
            
                  —
               
               
                  tannulla d-deċiżjoni ta’ riżoluzzjoni;
               
            
                  —
               
               
                  tannulla d-deċiżjoni MREL (2);
               
            
                  —
               
               
                  tikkundanna lis-SRB għall-ispejjeż legali u għall-ispejjeż l-oħra tar-rikorrenti relatati ma’ din il-proċedura.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi insostenn tar-rikors tagħha kontra d-deċiżjoni ta’ riżoluzzjoni u tmien motivi insostenn tar-rikors tagħha kontra d-deċiżjoni MREL.
      
                  1.
               
               
                  L-ewwel motiv fir-rigward tad-deċiżjoni ta’ riżoluzzjoni bbażat fuq il-fatt li s-SRB wettaq żbalji ta’ liġi. Ir-rikorrenti ssostni li d-deċiżjoni ta’ riżoluzzjoni tikser id-dispożizzjonijiet tar-Regolament (UE) Nru 806/2014 tal-15 ta’ Lulju 2014 (3), u tar-Regolament Delegat tal-Kummissjoni (UE) 2016/1075 tat-23 ta’ Marzu 2016 (4), kif ukoll il-prinċipju ta’ proporzjonalità.
               
            
                  2.
               
               
                  It-tieni motiv fir-rigward tad-deċiżjoni ta’ riżoluzzjoni bbażat fuq il-fatt li s-SRB wettaq żbalji manifesti ta’ evalwazzjoni u kiser il-prinċipju ta’ amministrazzjoni tajba.
                  
                              —
                           
                           
                              Insostenn ta’ dan il-motiv, ir-rikorrenti ssostni li s-SRB adotta strateġija uniformi ta’ “rikapitalizzazzjoni interna biss” għall-istituzzjonijiet globali sistemikament importanti (G-SII) kollha, mingħajr ma ħa inkunsiderazzjoni każijiet ta’ riżoluzzjoni reali, u naqas milli jeżamina bir-reqqa u b’imparzjalità l-elementi motivati kollha bbażati fuq il-fatti mressqa mir-rikorrenti fl-għażla tiegħu ta’ strateġija ta’ riżoluzzjoni.
                           
                        
            
                  3.
               
               
                  It-tielet motiv fir-rigward tad-deċiżjoni ta’ riżoluzzjoni bbażat fuq il-fatt li s-SRB jesprimi pożizzjoni li tirrifletti għażla normattiva u b’hekk mar lil hinn mis-setgħat tiegħu skont ir-Regolament (UE) Nru 806/2014.
               
            
                  4.
               
               
                  Ir-raba’ motiv fir-rigward tad-deċiżjoni ta’ riżoluzzjoni bbażat fuq il-fatt li din ġiet adottata bi ksur tad-dritt għal smigħ tar-rikorrenti u bi ksur tal-obbligu ta’ motivazzjoni tas-SRB, billi naqas milli jiġġustifika l-għażla tiegħu ta’ strateġija ta’ riżoluzzjoni għar-rikorrenti.
               
            
                  5.
               
               
                  Il-ħames motiv fir-rigward tad-deċiżjoni ta’ riżoluzzjoni bbażat fuq il-fatt li ċerti dispożizzjonijiet tar-Regolament (UE) Nru 806/2014, applikati mis-SRB waqt l-adozzjoni ta’ dik id-deċiżjoni, jiksru drittijiet fundamentali kif ukoll it-TFUE.
               
            
                  6.
               
               
                  L-ewwel motiv fir-rigward tad-deċiżjoni MREL ibbażat fuq il-fatt li din hija bbażata fuq id-deċiżjoni ta’ riżoluzzjoni, u hija intrisikament marbuta magħha, u għalhekk ma tibqax valida jekk dik id-deċiżjoni tiġi annullata.
               
            
                  7.
               
               
                  It-tieni motiv fir-rigward tad-deċiżjoni MREL ibbażat fuq il-fatt li s-SRB wettaq żball ta’ liġi fl-interpretazzjoni u fl-applikazzjoni tad-dispożizzjonijiet tar-Regolament (UE) Nru 806/2014.
                  
                              —
                           
                           
                              Insostenn ta’ dan il-motiv, ir-rikorrenti ssostni li s-SRB naqas milli jieħu inkunsiderazzjoni l-grupp bankarju ta’ wara r-riżoluzzjoni fid-determinazzjoni MREL tiegħu u r-rekwiżit ta’ riżerva kombinata (RRK) ta’ wara r-riżoluzzjoni fid-determinazzjoni tal-imposta fuq il-fiduċja fis-suq, u naqas milli jwettaq evalwazzjoni sħiħa tal-elementi rilevanti kollha tal-kalkolu MREL u li jimmotiva l-kalkolu tiegħu tal-MREL.
                           
                        
            
                  8.
               
               
                  It-tielet motiv fir-rigward tad-deċiżjoni MREL ibbażat fuq il-fatt li s-SRB wettaq żbalji manifesti ta’ evalwazzjoni fid-determinazzjoni tal-MREL u kiser il-prinċipju ta’ amministrazzjoni tajba, sa fejn is-SRB naqas milli jwettaq evalwazzjoni bir-reqqa u b’imparzjalità tal-grupp BNP Paribas wara r-riżoluzzjoni, u b’mod partikolari milli jieħu inkunsiderazzjoni l-effett ta’ riżoluzzjoni fuq id-daqs u l-mudell kummerċjali tal-grupp BNP Paribas.
               
            
                  9.
               
               
                  Ir-raba’ motiv fir-rigward tad-deċiżjoni MREL ibbażat fuq il-fatt li s-SRB kiser il-prinċipju ta’ aspettattivi leġittimi, billi naqas milli japplika diversi dispożizzjonijiet tal-Politika MREL tiegħu stess fir-rigward tal-aġġustamenti MREL.
               
            
                  10.
               
               
                  Il-ħames motiv fir-rigward tad-deċiżjoni MREL ibbażat fuq il-fatt li s-SRB kiser il-prinċipju ta’ proporzjonalità, id-dritt għall-proprjetà u l-libertà ta’ intrapriża, billi stabbilixxa ammont ta’ MREL li huwa sproporzjonat fid-dawl tal-għanijiet tar-riżoluzzjoni.
               
            
                  11.
               
               
                  Is-sitt motiv fir-rigward tad-deċiżjoni MREL ibbażat fuq il-fatt li s-SRB naqas milli jimmotiva dik id-deċiżjoni, billi ma inkludiex fid-deċiżjoni l-elementi kollha meħtieġa sabiex ir-rikorrenti tifhem il-bażi tal-MREL u l-metodoloġija li skontha l-MREL ġiet iddeterminata u għalfejn tali metodoloġija kienet titbiegħed mill-metodoloġija ġenerali stabbilita fil-Politika MREL.
               
            
                  12.
               
               
                  Is-seba’ motiv fir-rigward tad-deċiżjoni MREL ibbażat fuq il-fatt li s-SRB kiser id-dritt għal smigħ tar-rikorrenti, billi rrifjuta bħala prinċipju li jieħu ċerti kummenti inkunsiderazzjoni.
               
            
                  13.
               
               
                  It-tmien motiv fir-rigward tad-deċiżjoni MREL ibbażat fuq il-fatt li l-politika MREL, li fuqha hija bbażata d-deċiżjoni MREL, tikser ir-Regolament (UE) Nru 806/2014 u tikkostitwixxi użu ħażin ta’ poter mis-SRB, sa fejn din timmanifesta għażla normattiva fil-qasam tar-riżoluzzjoni u tippreġudika s-setgħat tal-leġiżlatur.
               
            
         (1)  Id-deċiżjoni ta’ riżoluzzjoni msemmija hija d-Deċiżjoni Konġunta dwar il-pjan ta’ riżoluzzjoni ta’ grupp u l-evalwazzjoni ta’ riżolvibbiltà għal BNP Paribas u għas-sussidjarji tagħha, kif miftiehem mill-Bord Uniku ta’ Riżoluzzjoni, Magyar Nemzeti Bank, Finanstilsynet u Bankowy Fundusz Gwarancyjny fl-4 ta’ Novembru 2021, Referenza Nru RC/JD/2020/52.
      
         (2)  Id-deċiżjoni MREL imsemmija hija d-Deċiżjoni Konġunta li tiddetermina r-rekwiżit minimu għal fondi proprji u obbligazzjonijiet eliġibbli għal BNP Paribas u xi wħud mill-affiljati tagħha, kif miftiehem mis-SRB, Magyar Nemzeti Bank, Finanstilsynet u Bankowy Fundusz Gwarancyjny fl-4 ta’ Novembru 2021, Referenza Nru RC/JD/2020/53.
      
         (3)  Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1).
      
         (4)  Regolament Delegat tal-Kummissjoni (UE) 2016/1075 tat-23 ta’ Marzu 2016 li jissupplimenta d-Direttiva 2014/59/UE tal-Parlament Ewropew u tal-Kunsill fir-rigward ta’ standards tekniċi regolatorji li jispeċifikaw il-kontenut tal-pjanijiet ta’ rkupru, il-pjanijiet ta’ riżoluzzjoni u l-pjanijiet ta’ riżoluzzjoni tal-grupp, il-kriterji minimi li l-awtorità kompetenti trid tivvaluta fir-rigward tal-pjanijiet ta’ rkupru u l-pjanijiet ta’ rkupru tal-grupp, il-kundizzjonijiet għall-appoġġ finanzjarju tal-grupp, ir-rekwiżiti għall-valutaturi indipendenti, ir-rikonoxximent kuntrattwali tas-setgħat ta’ valwazzjoni negattiva u konverżjoni u l-avviż tas-sospensjoni u l-funzjonament operattivi tal-kulleġġi ta’ riżoluzzjoni (ĠU 2016, L 184, p. 1).